stanford-oval/wikipedia huggingface dataset:
เจ้าพระยาจักรี (หมุด)
ชีวิตครอบครัว

เจ้าพระยาจักรี (หมุดหรือแขก) มีบุตร 3 คน คือ พระยายมราชเกษตราธิบดี (หมัดหรือจุ้ย), พระยาราชวังสัน (หวัง) ซึ่งเป็นคุณตาของสมเด็จพระศรีสุลาลัย พระบรมราชชนนีในพระบาทสมเด็จพระนั่งเกล้าเจ้าอยู่หัว และคนที่ 3 คือ ลักษมณา ผู้ถูกกองทัพเมืองนครศรีธรรมราชจับตัวไปในคราวที่เจ้าพระยาจักรี (หมุด) ยกทัพไปตีเมืองนครศรีธรรมราชในปี พ.ศ. 2312
สายสกุลของเจ้าพระยาจักรีนี้ เป็นสายสกุลใหญ่ฝ่ายอิสลาม ที่สืบเชื้อเป็นสายสกุลที่มีความสัมพันธ์กับราชินีกูลทาง กรมสมเด็จพระศรีสุลาลัย (เจ้าจอมมารดาเรียม) พระราชชนนีใน พระบาทสมเด็จพระนั่งเกล้าเจ้าอยู่หัว รัชกาลที่ 3 สายสกุลนี้ประกอบด้วย : ชลายนเดชะ สมุทรานนท์ สมุทรโคจร สุเทพากร ณรงค์ภักดี ชื่นภักดี โยธาสมุทร แสงวณิชย์ สิทธิวณิชย์ มหฤดีวรรณ มุขตารี มานะจิตต์ กลัดไวยเนตร กัลยาณสุต เกสพานิช ภู่มาลี ท้วมประถม  ทองคำวงศ์ ศรีวรรณยศ ศิริสัมพันธ์ ฯลฯ
บั้นปลายชีวิต

เจ้าพระยาจักรี (หมุดหรือแขก) ถึงอสัญกรรมเมื่อ พ.ศ. 2317 โดยในวันฝังศพของท่านที่สุสานมัสยิดต้นสน สมเด็จพระเจ้ากรุงธนบุรีเสด็จฯมาร่วมพิธีฝังศพ ทรงปลูกต้นลั่นทมและโปรดเกล้าฯพระราชทานที่ดินเพิ่มเติมให้แก่มัสยิดต้นสนเพื่อขยายขอบเขตของสุสาน หรือ กุโบร์
พวกญาติพี่น้องสายเจ้าพระยาจักรี (หมุด) อยู่ใกล้กับวัดหงส์รัตนารามราชวรวิหาร เรียกกันว่า "แพ" หรือ "แขกแพ"  ไม่ห่างไกลจากวัดหนัง อันเป็นเขตที่อยู่อาศัยของ พวกญาติพี่น้องพระยาพัทลุง (ขุน) ผู้เป็นญาติสนิท
อุทยานแห่งชาติเขาสามร้อยยอด

| อุทยานแห่งชาติเขาสามร้อยยอด |
| --- | --- |
ไอยูซีเอ็นประเภท 2 (อุทยานแห่งชาติ)
ทัศนียภาพอุทยานแห่งชาติเขาสามร้อยยอด

ที่ตั้ง: อำเภอกุยบุรีและอำเภอสามร้อยยอด จังหวัดประจวบคีรีขันธ์
พิกัด: 12°10′57″N 99°56′54″E﻿ / ﻿12.18250°N 99.94833°E﻿ / 12.18250; 99.94833
พื้นที่: 98 ตารางกิโลเมตร (61,000 ไร่)
จัดตั้ง: 29 มิถุนายน พ.ศ. 2509
ผู้เยี่ยมชม: 164,735 (2562)
หน่วยราชการ: กรมอุทยานแห่งชาติ สัตว์ป่า และพันธุ์พืช

 พื้นที่ชุ่มน้ำแรมซาร์
ชื่อที่ขึ้นทะเบียน: พื้นที่ชุ่มน้ำเขาสามร้อยยอด
ขึ้นเมื่อ: 8 มกราคม 2551
เลขอ้างอิง: 2238
 
 
อุทยานแห่งชาติเขาสามร้อยยอด เป็นอุทยานแห่งชาติที่ตั้งอยู่ในภาคตะวันตก หรือด้านเหนือสุดของภาคใต้ชายฝั่งทะเลด้านตะวันตกของอ่าวไทย ในท้องที่อำเภอสามร้อยยอดและอำเภอกุยบุรี จังหวัดประจวบคีรีขันธ์
ลักษณะภูมิประเทศ

อุทยานแห่งชาติเขาสามร้อยยอดจัดเป็นอุทยานแห่งชาติประเภทชายฝั่งผสมผสานหมู่เกาะในทะเลแห่งแรกของไทย[ต้องการอ้างอิง] ภูมิประเทศส่วนใหญ่เป็นทิวเขาหินปูนสลับซับซ้อนเรียงรายตามแนวทิศเหนือ-ใต้ ยาวประมาณ 30 กิโลเมตร และมีเกาะน้อยใหญ่อยู่รวม 6 เกาะ เนื่องจากอุทยานแห่งชาติเขาสามร้อยยอดภูมิประเทศเป็นแบบเขาหินปูนที่ผ่านการสึกกร่อนมาเป็นเวลานานได้ก่อให้เกิดถ้ำขนาดใหญ่หลายแห่งในพื้นที่ ทั้งถ้ำพระยานคร ถ้ำแก้ว และถ้ำไทร ซึ่งล้วนมีหินงอกหินย้อยงดงาม โดยเฉพาะถ้ำพระยานครนั้นมีเพดานถ้ำทะลุเป็นปล่องใหญ่ ปล่อยให้ลำแสงสาดลงมาต้อง พระที่นั่งคูหาคฤหาสน์ซึ่งเป็นพระที่นั่งอันวิจิตรงดงามที่สร้างขึ้นในสมัยพระบาทสมเด็จพระจุลจอมเกล้าเจ้าอยู่หัวอุทยานแห่งชาติเขาสามร้อยยอดมีลักษณะโดดเด่นถึง 3 ประการ คือ ตอนกลางเป็นทิวเขาหินปูนสูงชัน ด้านตะวันตกเป็นที่ราบลุ่มน้ำท่วมขัง ส่วนทางด้านตะวันออกเป็นทุ่งตะกาดที่ติดต่อกับหาดโคลนปนทรายลงไปจดชายฝั่งทะเล ความหลากหลายของภูมิประเทศนี้เองที่เป็นตัวกำหนดความหลากหลายของสรรพชีวิต กล่าวคือพื้นที่ภูเขาหินปูนได้เป็นแหล่งรวมของพืชพรรณหายากต่าง ๆ เช่น จันผา โพเขา ปรงเขา สลัดได ฯลฯ อีกทั้งเป็นที่อยู่อาศัยของเลียงผา สัตว์ป่าสงวนของไทยที่ใกล้สูญพันธุ์ ส่วนในที่ราบลุ่มน้ำท่วมขังด้านตะวันตกที่เรียกว่า "ทุ่งสามร้อยยอด" นั้นเป็นแหล่งรวมของพันธุ์ปลา พันธุ์ไม้น้ำ และเป็นแหล่งอาศัยของนกน้ำอีกกว่า 316 ชนิด
ลักษณะภูมิอากาศ

สภาพภูมิอากาศอุณหภูมิ
ฤดูหนาว ( ระหว่างเดือนตุลาคม – กุมภาพันธ์ ) ตั้งแต่ ๑๘ ถึง ๒๕ องศาเซลเซียส
ฤดูร้อน (ระหว่างเดือนมีนาคม – พฤษภาคม) ตั้งแต่ ๒๓ - ๓๒ องศาเซลเซียส
ฤดูฝน (ระหว่างเดือนมิถุนายน – กันยายน) ตั้งแต่ ๒๐ - ๓๐ องศาเซลเซียส
ทรัพยากรป่าไม้

เนื่องจากสภาพพื้นที่ส่วนใหญ่ เป็นภูเขาและได้รับอิทธิพลจากลมมรสุมตะวันออกเฉียงเหนือและลมมรสุมตะวันตกเฉียงใต้ ส่งผลให้สังคมพืชในเขตอุทยานแห่งชาติเขาสามร้อยยอดแตกต่างกัน สามารถแบ่งได้เป็น 2 ลักษณะใหญ่ๆ คือ สังคมพืชที่เกิดในพื้นที่ชุ่มน้ำ และสังคมพืชป่าบก ดังนี้
1. สังคมพืชที่เกิดขึ้นในที่ลุ่มน้ำขัง ประกอบด้วย
• สังคมพืชที่พบในพรุบึงน้ำจืดบริเวณทุ่งสามร้อยยอด ส่วนใหญ่เป็นพืชล้มลุกพวกกกชนิดต่างๆ แห้วทรงกระเทียม อ้อ แขม หญ้าปล้อง หญ้าไซ บัวหลวง บัวสายชนิดต่างๆ ผักตบไทย บอน ตาลปัตรฤๅษี จอก แหน สาหร่ายข้าวเหนียว เป็นต้น
• ป่าชายเลน ซึ่งพบตามแนวชายคลองบางปู คลองเขาแดง และลำรางสาขา พันธุ์ไม้ที่สำคัญได้แก่ แสมทะเล โกงกางใบเล็ก โกงกางใบใหญ่ ตาตุ่มทะเล ตะบูนดำ โปรงแดง ถั่วขาว ฝาดดอกแดง สำมะงา จาก เถาถอบแถบ เป็นต้น บริเวณที่โล่งซึ่งเป็นดอนตะกาดซึ่งได้รับอิทธิพลความเค็มของน้ำทะเลท่วมถึงแต่ไม่ท่วมต่อเนื่องกันทุกปี พบพืชล้มลุกพวก ชะคราม ผักเบี้ยทะเล หญ้าปราบน้ำเค็ม หญ้าขม เป็นต้น
2. สังคมพืชป่าบก ประกอบด้วย
• ป่าชายหาด พบตามชายหาดบริเวณที่น้ำไม่ท่วมจนถึงบริเวณเชิงเขา พื้นดินเป็นทราย กรวด และโขดหิน พันธุ์ไม้สำคัญที่พบได้แก่ สนทะเล โพทะเล กระทิง เม่า หูกวาง เกด มะนาวผี เตยทะเล ผักบุ้งทะเล เป็นต้น
• ป่าเบญจพรรณ ส่วนใหญ่ขึ้นบนเขาหินปูน พรรณไม้ที่ขึ้นหลายชนิดมักเป็นพรรณไม้ที่ขึ้นเฉพาะแห่ง เช่น จันทน์ผา จันทน์ชะมด โมกเขา ทะลายเขา และแก้วผา เป็นต้น ไม้ยืนต้นที่พบมักมีลำต้นแคระแกร็น เนื่องจากพื้นที่เป็นหินปูนมีเนื้อดินน้อย ส่วนบริเวณที่มีการสะสมสารอินทรีย์มากและเนื้อดินหนาในบริเวณหุบเขาและเชิงเขา พันธุ์ไม้ที่ขึ้นจะมีลำต้นสูงใหญ่ แต่มีอยู่เป็นหย่อมเล็กหย่อมน้อยกระจัดกระจาย พันธุ์ไม้ที่พบได้แก่ กุ่มน้ำ มะเกลือ พลับดง มะค่าโมง โมกมัน โมกขาว กระดูกไก่ และพลอง เป็นต้น
ทรัพยากรสัตว์ป่า

บริเวณอุทยานแห่งชาติเขาสามร้อยยอดมีความหลากหลายของสัตว์ป่า โดยเฉพาะนกซึ่งมีมากถึง 316 ชนิด ประกอบด้วยนกที่อาศัยประจำถิ่นและที่ย้ายถิ่นมาจากที่อื่นตามฤดูกาล และเป็นสถานที่เพียงไม่กี่แห่งของประเทศไทยที่นกกระสาแดง สร้างรังวางไข่ รวมทั้งมีเป็ดแดงอาศัยอยู่ตลอดปี เช่นเดียวกับนกอัญชันอกเทา นกอัญชันคิ้วขาว และนกอีโก้ง
สัตว์เลี้ยงลูกด้วยนมขนาดใหญ่ที่พบในอุทยานแห่งชาติเขาสามร้อยยอดมีน้อยมาก ที่มีอยู่ส่วนใหญ่เป็นสัตว์ที่หากินกลางคืนและสัตว์ที่ขุดรูอยู่ใต้ดินในทุ่ง ได้แก่ เลียงผา เก้ง เสือปลา กระจงเล็ก หมูป่า ลิงลม ลิงแสม ค่างแว่นถิ่นใต้ อีเห็น พังพอนธรรมดา หรือ พังพอนเล็ก เม่น ชะมด ค้างคาว หนูพุกใหญ่ หนูท้องขาว ค้างคาวมงกุฏมลายู และชนิดที่น่าสนใจที่พบในน่านน้ำชายฝั่งทะเลบริเวณนี้คือ โลมาหัวบาตร สำหรับสัตว์เลื้อยคลานและสะเทินน้ำสะเทินบกที่พบได้แก่ เต่าเหลือง เต่าหับ เต่าดำ กิ้งก่าบินปีกส้ม หรือ กิ้งก่าบินปีกจุด กิ้งก่าหัวแดง กิ้งก่าสวน จิ้งเหลนบ้าน เหี้ย งูเหลือม งูเห่า งูกะปะ งูสิงธรรมดา งูเขียว คางคกบ้าน เขียดหลังปุ่ม กบหนอง กบน้ำเค็ม อึ่งขาคำ อึ่งอ่างบ้าน เขียดบัว หรือ เขียดจิก
ปลาและสัตว์น้ำอื่นๆ ไม่น้อยกว่า 45 ชนิด ได้แก่ ปลาช่อน ปลาดุกด้าน ปลานิล ปลาซิว ปลาตะเพียนขาว ปลาไหล ปลาทู ปลาลัง ปลากระบอก ปลากระเบน ปลาตีน กุ้งแชบ๊วย หมึกกล้วย ปูแป้น ปูม้า หอยโข่ง หอยขม หอยแมลงภู่ เป็นต้น นอกจากนี้ยังมีสัตว์ประเภทอื่นๆ อีกมากมาย เช่น ผีเสื้อหางติ่งธรรมดา ผีเสื้อเณรจิ๋ว แมลงปอ ยุงน้ำจืด ตั๊กแตนหนวดสั้น จิ้งหรีด มวนแดง และแมลงดา เป็นต้น
จุดน่าสนใจ

จุดชมทิวทัศน์เขาแดง
คลองเขาแดง
หาดสามพระยา
หาดแหลมศาลา
ถ้ำแก้ว
ถ้ำพระยานคร
ถ้ำไทร
เกาะโครำ
เกาะนมสาว
บึงบัว
หม้อไฟ

| --- | --- |
อาหารหม้อไฟยกชุด: อาหารสดพร้อมปรุง กับน้ำซุปร้อน ๆ ที่อยู่กลางโต๊ะ
มื้อ: อาหารจานหลัก
แหล่งกำเนิด: จีน
ภูมิภาค: เอเชียตะวันออก
ส่วนผสมหลัก: เนื้อ, ผักใบ, เห็ด, เกี๊ยว และอาหารทะเล
 ตำราอาหาร: หม้อไฟ   สื่อ: หม้อไฟ
หม้อไฟ (จีนตัวย่อ: 火锅; จีนตัวเต็ม: 火鍋; พินอิน: huǒguō; แปลตรงตัว: "ไฟ + หม้อ") ยังเป็นที่รู้จักกันในภาษาไทยคือ "สุกียากี้" ซึ่งเป็นชื่อทับศัพท์จากภาษาญี่ปุ่นและเรียกให้สั้นว่าสุกี้ หม้อไฟเป็นเทคนิคการปรุงอาหารของจีน ประกอบด้วยการต้มน้ำซุปในหม้อให้เดือดกรุ่น ๆ บนโต๊ะอาหาร และใส่วัตถุดิบอื่นและส่วนผสมต่าง ๆ ต้มให้สุกหรือลวก แล้วกินไปพร้อมขณะปรุงอาหาร โดยมากนิยมรับประทานในฤดูหนาว
ประวัติ

ชาวจีนเชื่อว่าหม้อไฟมีมาตั้งแต่สมัยโบราณย้อนไปเมื่อหลายพันปีก่อน โดยมีคำกล่าวเกี่ยวกับที่มาของหม้อไฟอยู่สองแบบคือ เชื่อว่าหม้อไฟมีที่มาตั้งแต่ยุคของจักรพรรดิสุยหยาง（隋炀帝）ยุคสามก๊ก ซึ่งเชื่อว่า 铜鼎 (ถงติ่ง) หรือภาชนะหม้อมีขาในสมัยนั้นเป็นต้นกำเนิดของหม้อไฟในปัจจุบัน และอีกที่มาหนึ่งเชื่อว่าหม้อไฟเริ่มปรากฎในสมัยฮั่นตะวันออก โดยเชื่อว่าวัตถุโบราณชื่อว่า 斗 (โต่ว) ที่ถูกขุดค้นพบคือหม้อไฟในสมัยนั้น
ภายหลังหม้อไฟของจีนมีวิวัฒนาการเพิ่มความหลากหลายของชนิดและรสชาติ รวมถึงวิธีการเรียกชื่อที่แตกต่างตามแต่ละภูมิภาคและวัฒนธรรม เช่น ปักกิ่งเรียกว่า 涮羊肉 (ซ่วนหยางโร่ว), แถบเสฉวนฉงชิ่งเรียก 火锅 (หั่วกัว), มณฑลเจียงเจ้อ (ทางภาคตะวันออกของจีน) เรียก 暖锅 (หน่วนกัว), มณฑลกว้างตุ้งเรียก 打边炉 (ต่าเปียนหลู่) และแถบหนิงเซี่ย (ภาคตะวันตกเฉียงเหนือของจีน) เรียก 锅子 (กัวจื่อ)
ประวัติ > ชื่อ

หม้อไฟที่รู้จักกันในชื่อ "แกงโบราณ" (จีน: 古董羹; พินอิน: gǔdǒng gēng (กู๋ต่งเกิง)) สันนิษฐานว่าในสมัยโบราณตั้งชื่อเลียนเสียง "กูตง ๆ (咕咚)" ของอาหารที่หย่อนใส่ลงในน้ำเดือด
โดยทั่วไปคำว่า "หม้อไฟ" หมายถึงวิธีการปรุงอาหารที่ใช้หม้อเป็นภาชนะและใช้แหล่งความร้อนภายในหม้อปรุงอาหาร ต้มน้ำหรือซุปเพื่อต้มอาหารประเภทต่าง ๆ ซึ่งมีลักษณะเด่นคือ กินโดยตรงในขณะปรุงอาหาร หรือ ตัวหม้อเองมีการให้ความร้อนตลอดเวลาที่กิน
ประวัติ > ความหลากหลาย

อาหารที่คล้ายกันนี้มีอยู่ทั่วโลก แต่โดยเฉพาะอย่างยิ่งที่แพร่หลายในเอเชียตะวันออก หม้อไฟเน้นรสเผ็ด เค็ม สด และมัน ซึ่งอาจบรรเทาภาวะซึมเศร้าและลดความชื้นภายในร่างกายจากการออกเหงื่อให้รู้สึกสบาย เหมาะสำหรับสภาพภูมิอากาศในแอ่งภูเขาหรือที่ราบที่มีภูเขาล้อมรอบ ในปัจจุบันได้พัฒนาเป็นหม้อแบบอื่นที่เผ็ดน้อยและเบา (น้ำใส) ส่วนผสมหม้อไฟทั่วไป ได้แก่ เนื้อสัตว์ทุกชนิด อาหารทะเล ผัก ผลิตภัณฑ์จากถั่วเหลือง เห็ด ผลิตภัณฑ์จากไข่ ฯลฯ นำไปต้มในน้ำหรือน้ำซุปเครื่องแกงแล้วกิน ในบางครั้งยังกินกับเครื่องปรุงรสแบบน้ำจิ้ม
ชนิด

หม้อไฟเฉิงตู หรือเรียกสุกี้เสฉวน ซึ่งมีเครื่องแกง (锅底; กัวตี่ หมายถึง เครื่องแกงแบบก้อนคล้ายพริกแกงของไทย) สองชนิดหลักคือ หมาล่าน้ำมันหอม (清油锅底) มีรสชาติเผ็ดน้อย และหม้อไฟหมาล่าน้ำมันวัว (牛油锅底) ซี่งรสชาติเผ็ดร้อนจัด
หม้อไฟฉงชิ่ง แบ่งเป็นตาราง 9 ช่องเรียกว่า 九宫格 (จิ่วกงเก๋อ) ซึ่งในแต่ละช่องจะให้อุณหภูมิความร้อนและความเข้มข้นของน้ำซุปที่แตกต่างกันออกไป วัตถุดิบแต่ละประเภทไปต้มหรือลวกในช่องที่ต่างกัน เพื่อได้รสชาติที่ดีที่สุด ซึ่งบางร้านอาจระบุเวลาที่แนะนำสำหรับการต้มหรือลวกวัตถุดิบแต่ละชนิด
หม้อไฟอื่น ๆ เช่น
หม้อไฟไหหลำ (สุกี้ไหหลำ) ส่วนใหญ่ปรุงด้วยเนื้อวัว น้ำจิ้มใช้เต้าหู้ยี้ผสมน้ำมันงา เนื้อที่ใช้เป็นเนื้อหมักกับเต้าเจี้ยว เต้าหู้ยี้และผงพะโล้ เครื่องปรุงมีไม่มากแต่ที่ขาดไม่ได้คือหมึกแช่ ผักส่วนใหญ่เป็นผักกาดขาวและผักบุ้ง
หม้อไฟกวางตุ้ง (สุกี้กวางตุ้ง) นิยมรับประทานแบบหม้อไฟ มีเครื่องปรุงหลายแบบน้ำจิ้มใช้ซอสพริกเป็นเครื่องปรุงหลัก ไม่เน้นเนื้อหมัก แต่เน้นเนื้อสัตว์หลากหลายรูปแบบ สุกี้ในภัตตาคารในเมืองไทยเป็นแบบนี้
หม้อไฟแต้จิ๋ว (สุกี้แต้จิ๋ว) น้ำจิ้มจะใช้เต้าหู้ยี้ เน้นเนื้อไก่และหมู ลูกชิ้นปลาต่าง ๆ ผัก วุ้นเส้น ซึ่งคล้ายกับสุกี้กวางตุ้ง
หม้อไฟกุ้ยหลิน (สุกี้กุ้ยหลิน) เป็นสุกี้ที่มีชื่อเสียงของประเทศจีน ปรุงด้วยเห็ดและเครื่องยาจีน
รายการอาหารใกล้เคียง

จ็องกล - อาหารเกาหลี
นาเบะโมโนะ - อาหารญี่ปุ่น
ชาบูชาบู
สุกียากี้
โอเด็ง
สุกี้ไทย
หมูกระทะ – อาหารไทย
สตู – อาหารตะวันตก
หม้อไฟแลงเคไชร์ (Lancashire hotpot) – อาหารอังกฤษ
ฟงดูว์
โดยทั่วไปหม้อไฟแบ่งเป็น 2 ช่องคือ น้ำซุปแบบเผ็ดน้ำข้น และเผ็ดน้ำใส
หม้อไฟที่ทำกันภายนอกภูมิภาคเสฉวนและฉงชิ่ง รวมทั้งในต่างประเทศมักแบ่งเป็นน้ำซุปแบบเผ็ดและไม่เผ็ด
หม้อไฟฉงชิ่ง แบ่งเป็นตาราง 9 ช่องเรียกว่า จิ่วกงเก๋อ
หม้อไฟกวางตุ้ง (กว่างตงหั่วกัว)
Kruptos2

Kruptos2 คือโปรแกรมที่ใช้เพื่อการเข้ารหัสไฟล์ โดยใช้ ขั้นตอนวิธีโบลว์ฟิชและขั้นตอนวิธีแฮช คือ MD5 ขนาด 128 bit key และ SHA256 ขนาด 256 bit key ในการเข้ารหัส
Kruptos2 เป็น ฟรีแวร์ ซึ่งพัฒนาโดย Steve Beckett
ความหมายคำว่า Kruptos

Kruptos มาจากภาษากรีก แปลว่า ปิดบัง (hidden) หรือ ความลับ (secret)
คุณสมบัติ

สามารถเข้ารหัสไฟล์ได้พร้อมกันหลาย ๆ ไฟล์
สามารถที่จะบันทึกงานให้รูปของโปรเจกต์ได้
การถอดรหัสจะต้องใช้รหัสผ่านที่ถูกต้องเท่านั้น ดังนั้นโปรแกรมไม่มี Back doors, Hidden Keys หรือ Method ใด ๆ ที่จะสามารถถอดรหัสไฟล์ได้
สามารถใช้งานโปรแกรมเช่นการเข้ารหัส ถอดรหัส ผ่านทาง Microsoft Windows Explorer ได้
สามารถใช้งานการ shred file ได้ ซึ่งเมื่อเราทำการลบไฟล์เช่นการคลิกปุ่ม delete เราไม่สามารถแน่ใจได้ว่าไฟล์นั้นได้ลบออกจากเครื่องคอมพิวเตอร์จริงบางครั้งทำให้สามารถทำการกู้กลับคืนมาได้ แต่ถ้าเลือกใช้การ shred file จะแน่ใจได้ว่าไฟล์นั้นไม่สามารถกู้กลับคืนมาได้ โดยวิธีการทำ shred file จะทำการเขียนทับไฟล์ด้วยตัวอักษรที่สุ่มขึ้นมา ซึ่งจำนวนครั้งของการเขียนทับนั้น ในโปรแกรม Kruptos2 จะให้เลือกได้ตั้งแต่ 1-16 ครั้ง ซึ่งถ้าเขียนทับหลายครั้งจะมีความปลอดภัยยิ่งขึ้น แต่จะใช้เวลา shred file นาน
สามารถเลือก option ได้ว่าให้ไฟล์ที่ผ่านการเข้ารหัสแล้วจะใช้ชื่อปลอมในการแสดงชื่อไฟล์ โดยที่จะสามารถดูชื่อไฟล์ที่แท้จริงได้ก็ต่อเมื่อทำการถอดรหัสไฟล์แล้ว
มี option ให้ใส่ password hint เมื่อทำการเข้ารหัสไฟล์
เมื่อต้องการถอดรหัสไฟล์สามารถดับเบิลคลิกที่ไฟล์ได้ทันที และมี option ให้เลือกได้ว่าจะเปิดไฟล์หรือไม่และถ้าแก้ไขไฟล์แล้วให้โปรแกรมเข้ารหัสไฟล์กลับคืนได้หรือไม่
การใช้งาน > การเข้ารหัส

โปรแกรม Kruptos2 สามารถเข้ารหัสได้หลาย ๆ ไฟล์พร้อมกันโดยสามารถบันทึกไฟล์ให้อยู่ในรูปของโปรเจกต์เดียวได้
เลือกไฟล์หรือโฟลเดอร์ที่จะเข้ารหัส โดยเลือก Project → Add File หรือ Add Folder หรืออาจเลือกที่ไฟล์ได้โดยตรง โดยคลิกขวาแล้วเลือก Kruptos 2 → Encrypt File
จากนั้นทำการเข้ารหัส โดยเลือก Project → Encrypt
จะปรากฏช่องให้กรอกรหัสผ่านและยังสามารถเลือกใช้ option password hint ได้
เมื่อกรอกรหัสผ่านเรียบร้อยแล้ว คลิกปุ่ม Encrypt และยืนยันการเข้ารหัส คลิกปุ่ม Yes
ถ้าต้องการบันทึกไฟล์ไว้ในรูปของโปรเจกต์เพื่อความสะดวกในการเรียกใช้งานไฟล์ที่ได้เข้ารหัสไว้แล้ว ให้เลือก File → Save Project As แล้วตั้งชื่อโปรเจกต์แล้วกด Save
การใช้งาน > การถอดรหัส

เลือก File → Open Project หรืออาจเลือกที่ไฟล์ได้โดยตรง โดยคลิกขวาแล้วเลือก Kruptos 2 → Decrypt File
จากนั้นทำการถอดรหัส โดยเลือก Project → Decrypt
จะปรากฏช่องให้กรอกรหัสผ่าน
เมื่อกรอกรหัสผ่านเรียบร้อยแล้ว คลิกปุ่ม Decrypt และยืนยันการถอดรหัส คลิกปุ่ม Yes
การใช้งาน > รหัสผ่าน

โปรแกรม Kruptos2 มีมาตรวัดว่ารหัสผ่านที่ตั้งขึ้นนั้นมีความปลอดภัยเพียงพอหรือไม่ โดยแบ่งระดับการวัดความปลอดภัยเป็น 5 ระดับคือ Very Weak, Weak, Average, Strong และ Very Strong
ขนาดของความยาวของรหัสผ่านควรมีขนาดตั้งแต่ 6 ตัวอักษรขึ้นไป
การใช้งาน > การสร้างไฟล์ Self-Extracting

ไฟล์ Self-Extracting คือไฟล์ที่มีนามสกุลเป็น .exe โดยในโปรแกรม Kruptos2 สามารถสร้างไฟล์ลักษณะนี้ได้ ซึ่งข้อดีของการสร้างไฟล์ Self-Extracting คือไม่จำเป็นต้องติดตั้งโปรแกรม Kruptos2 ลงบนเครื่องคอมพิวเตอร์ สามารถที่จะนำไฟล์ Self-Extracting ที่ผ่านการเข้ารหัสนี้ไปใช้กับคอมพิวเตอร์เครื่องใดก็ได้
วิธีการสร้างไฟล์ Self-Extracting เลือก Project → Create Self-Extracting File
กรอกรหัสผ่าน
เมื่อกรอกรหัสผ่านเรียบร้อยแล้ว คลิกปุ่ม Create
เลือกตำแหน่งที่จะเก็บไฟล์ที่สร้างขึ้นและกำหนดชื่อให้กับไฟล์ที่จะสร้าง
คลิก Open เพื่อสร้างไฟล์
การปรับแต่งค่า (configuration)

สามารถปรับแต่งการใช้งานโปรแกรมได้โดยเลือกที่ Options Menu → Options หรือถ้าใช้งานโปรแกรมผ่านทาง Microsoft Window Explorer จะเลือกได้โดยคลิกที่ไฟล์แล้วคลิกขวาเลือก Kruptos 2 → Options
การปรับแต่งค่า (configuration) > Options

Obfuscate Filenames – จะให้โปรแกรมแสดงชื่อไฟล์ที่เข้ารหัสแล้วเป็นชื่อปลอมหรือไม่
Show summary after operation – แสดงผลสรุปการทำงาน
Show success message after successful operation - แสดงข้อความหลังจากที่ดำเนินการสำเร็จ
Ask for confirmation before operation – แสดงข้อความให้ผู้ใช้ยืนยันก่อนที่จะทำการดำเนินการ
Show warning when removing file from project – แสดงคำเตือนเมื่อลบไฟล์จากโปรเจกต์
Automatically check for updates – ทำการตรวจสอบการอัปเดตเมื่อมีโปรแกรมเวอร์ชันใหม่โดยอัตโนมัติ
การปรับแต่งค่า (configuration) > Advanced Options

Encryption Algorithm – เลือกขั้นตอนวิธีที่จะใช้ในการเข้ารหัส ซึ่งในโปรแกรมนี้มีเฉพาะขั้นตอนวิธีโบลว์ฟิช
Hash Algorithm – เลือกขั้นตอนวิธีแฮชที่ใช้ในการเข้ารหัส มีให้เลือกคือ MD5 ขนาด 128 bit key และ SHA256 ขนาด 256 bit key (ค่าเริ่มต้น)
แสดงภาพโปรแกรม Kruptos2
ลาบเลือด

| ลาบเลือด |
| --- | --- |
กำกับ: พร ไพโรจน์
เขียนบท: ทรนง ศรีเชื้อ
อำนวยการสร้าง: พร ไพโรจน์
นักแสดงนำ: สมบัติ เมทะนี   ไพโรจน์ ใจสิงห์   มานพ อัศวเทพ   มยุรา ธนะบุตร   ดวงใจ หทัยกาญจน์
ถ่ายภาพ: นิยม ศรีสุวรรณ
ผู้จัดจำหน่าย: โก-บราเดอร์
วันฉาย: 25 สิงหาคม พ.ศ. 2522
ประเทศ:  ประเทศไทย
ภาษา:  ประเทศไทย
ลาบเลือด เป็นภาพยนตร์ไทยแนวโลดโผน ตลก ปี 2522 จากการกำกับของ พร ไพโรจน์ เข้าฉายครั้งแรกเมื่อวันที่ 25 สิงหาคม พ.ศ. 2522 นำแสดงโดย สมบัติ เมทะนี ไพโรจน์ ใจสิงห์ มานพ อัศวเทพ มยุรา ธนะบุตร และ ดวงใจ หทัยกาญจน์
เรื่องย่อ

เรื่องราวของสองเพื่อนรักอดีตทหารผ่านศึกอย่าง สุกร หรือ หมู (สมบัติ) นักเลงคุมบ่อนผู้ชอบกินลาบเลือดและ บักหำ (ไพโรจน์) ที่ถูกเพื่อนรักอีกคนอย่าง เสี่ยวอุดร (มานพ) ขอร้องให้ไปช่วยพาตัว บัว (ดวงใจ) และ บอน (มยุรา) น้องสาวของเสี่ยวอุดรออกจากไร่กัญชาของ เสี่ยเล้ง (สุวิน)
นักแสดง

สมบัติ เมทะนี - สุกร/หมู
มานพ อัศวเทพ - เสี่ยวอุดร
ไพโรจน์ ใจสิงห์ - บักหำ
มยุรา ธนะบุตร - บอน
ดวงใจ หทัยกาญจน์ - บัว
สุวิน สว่างรัตน์ - เสี่ยเล้ง
ฤทธิ์ ลือชา  - เสือบิล
เปียทิพย์ คุ้มวงศ์ - ใจ
ระบบส่งข้อความทันที

ระบบส่งข้อความทันที หรือ ไอเอ็ม (อังกฤษ: instant messaging, IM) คือระบบการส่งข้อความ ระหว่างสองคน หรือกลุ่มคนใน เน็ตเวิร์ก เดียวกัน เช่น การส่งข้อความผ่านทางอินเทอร์เน็ต โดยโปรแกรมที่ทำงานอาจเรียกว่า เมสเซนเจอร์ (อังกฤษ: messenger)
การทำงานของระบบส่งข้อความทันทีจำเป็นต้องใช้ซอฟต์แวร์ลูกข่าย โดยซอฟต์แวร์ทำการเชื่อมต่อระบบที่บริการเมสเซนเจอร์ การส่งข้อความผ่านระบบส่งข้อความทันทีในยุคแรก ตัวอักษรแต่ละตัวที่ทำการพิมพ์จะปรากฏทางหน้าจอของผู้ที่ส่งข้อความด้วยทันที ในขณะเดียวกัน การลบตัวอักษรแต่ละตัว จะลบข้อความทันที ซึ่งแตกต่างกับระบบส่งข้อความทันทีในปัจจุบัน โดยข้อมูลที่ปรากฏจะเกิดขึ้นหลังจากที่มีตกลงยอมรับส่งข้อความแล้ว ในปัจจุบันเมสเซนเจอร์ที่ได้รับความนิยมได้แก่ LINE WeChat MSN Messenger AOL Instant Messenger Yahoo! Messenger Google Talk .NET Messenger Service Jabber และ ICQ
ยอดผู้ใช้ > กว่า 100 ล้านคน

| Instant messenger client | Company | Usage |
| --- | --- | --- |
| Discord | Discord Inc. | 250 ล้านคน (พฤษภาคม 2019) |
| eBuddy XMS | eBuddy | 250 ล้านคน (กันยายน 2011) |
| Facebook Messenger | Facebook, Inc. | 900 ล้านคน (เมษายน 2016), 1.3 billion monthly active users (September 2017) |
| Google Hangouts | Google LLC | ? |
| iMessage | Apple Inc. | 140 ล้านคน (มิถุนายน 2012) |
| Kik Messenger | Kik Interactive | 300 ล้านคน (พฤษภาคม 2016) |
| Line | Naver Corporation | 217 ล้านคนต่อเดือน (2016) |
| Skype | Microsoft Corporation | 300 ล้านคนต่อเดือน (5 มิถุนายน 2019), 1.55 billion registered users (2019), 4.9 million daily active users (2 March 2014), 34 million peak online (February 2012). |
| Snapchat | Snap Inc. | 301 million monthly active users (2016) |
| Telegram | Telegram Messenger LLP | 500 ล้านคนต่อเดือน (มกราคม 2021) |
| Tencent QQ | Tencent Holdings Limited | 823 ล้านคน (กรกฎาคม 2019) |
| Viber | Rakuten | 260 ล้านคนต่อเดือน (มกราคม 2019), 1.169 billion registered users (March 2020) |
| WeChat | Tencent Holdings Limited | 1132.7 ล้านคนต่อเดือน (Q2 '2019) |
| WhatsApp | Facebook, Inc. | 2,000 ล้านคน (12 กุมภาพันธ์ 2020) |
| XMPP (Protocol used by multiple clients) | XMPP Standards Foundation | 1200+ ล้านคน (กันยายน 2011) |
ยอดผู้ใช้ > แพลตฟอร์มอื่น

| Instant messenger client | Company | Usage |
| --- | --- | --- |
| BlackBerry Messenger | BlackBerry | 91 million total users (October 2014) |
| Element | New Vector | 20+ ล้านคน (พฤศจิกายน 2020) |
| Hike Messenger | Hike Messenger | 70 ล้านคน (ตุลาคม 2015) |
| Gadu-Gadu | GG Network S.A. | 6.5 ล้านคนต่อวัน (มิถุนายน 2010) |
| IBM Sametime | IBM Corp. | 20 ล้านคน (กุมภาพันธ์ 2006) |
| ICQ | ICQ LLC. | 11 ล้านคน (กรกฎาคม 2014) |
| IMVU | IMVU, inc. | 1 ล้านคน (มิถุนายน 2007) |
| Paltalk | Paltalk.com | 5.5 ล้านคนต่อเดือน (สิงหาคม 2013) |
| ShazzleChat | Shazzle LLC | การติดตั้งแอพมากกว่า 1 ล้านครั้ง (กันยายน 2022) |
| Signal | Signal Foundation | 40 ล้านคน 2021  |
| TeamNote | TeamNote Limited | ? |
ยอดผู้ใช้ > บริการที่ปิดไปแล้ว

| Instant messenger client | Company | Usage |
| --- | --- | --- |
| AIM | AOL, Inc | ปิดในเดือนธันวาคม 2017 |
| MXit | MXit Lifestyle (Pty) Ltd. | ปิดในเดือนกันยายน 2016 |
| Windows Live Messenger | Microsoft Corporation | ปิดในเดือนตุลาคม 2014 |
| Xfire | Xfire, Inc. | ปิดเมื่อเดือนมิถุนายน 2015 |
| Yahoo! Messenger | Yahoo!, Inc. | ปิดในเดือนกรกฎาคม 2018 |
| RTC | rtcim.com | 10 ล้านคน |
ไวพจน์ อาภรณ์รัตน์

| พันตำรวจโทไวพจน์ อาภรณ์รัตน์ม> ว.ม., ป.ช. |
| --- | --- |

ข้อมูลส่วนบุคคล
เกิด: 4 พฤศจิกายน พ.ศ. 2501 (66 ปี)
พรรคการเมือง: กล้าธรรม
คู่สมรส: อุดมรัตน์ อาภรณ์รัตน์
ศิษย์เก่า: โรงเรียนนายร้อยตำรวจ

| --- | --- |
รับใช้: กรมตำรวจ
ชั้นยศ:  พันตำรวจโท
พันตำรวจโท ไวพจน์ อาภรณ์รัตน์ อดีตผู้ช่วยเลขานุการรัฐมนตรีว่าการกระทรวงการคลัง อดีตสมาชิกสภาผู้แทนราษฎรจังหวัดกำแพงเพชร ปัจจุบันเป็นสมาชิกพรรคกล้าธรรม
ประวัติ

ไวพจน์ เกิดเมื่อวันที่  4 พฤศจิกายน พ.ศ. 2501 จบการศึกษาระดับปริญญาตรีจาก โรงเรียนนายร้อยตำรวจ รุ่นที่ 35 (นรต.35) และเป็นนักกีฬาว่ายน้ำของโรงเรียนนายร้อยตำรวจ สมรสกับอุดมรัตน์ อาภรณ์รัตน์ อดีตสมาชิกสภาผู้แทนราษฎรแบบบัญชีรายชื่อ พรรคเพื่อไทย
ในปี พ.ศ. 2551 ถูกตัดสิทธิ์ทางการเมืองเป็นเวลา 5 ปี เนื่องจากเป็นกรรมการบริหารพรรคพลังประชาชน ต่อมาในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2557 เขาได้สมัครรับเลือกตั้งในระบบบัญชีรายชื่อ สังกัดพรรคเพื่อไทย ลำดับที่ 69
ในปี พ.ศ. 2556 เขาดำรงตำแหน่ง กรรมการการประปาส่วนภูมิภาค
การร่วมชุมนุมทางการเมือง

ไวพจน์ อาภรณ์รัตน์ เป็นหนึ่งในแกนนำที่ถูกออกหมายจับในช่วงบ่ายของวันที่ 14 เมษายน พ.ศ. 2552 ตามหมายจับ พ.ร.ก.ฉุกเฉิน และเป็นหนึ่งในแกนนำที่ถูกออกหมายจับตาม พ.ร.ก.ฉุกเฉินฯ ในข้อหาร่วมกันก่อการร้ายและสนับสนุนการก่อการร้าย ตามกฎหมายอาญามาตรา 135/2 ด้วยเขาเคยจำคุกในคดี เหตุการณ์ก่อความไม่สงบของกลุ่ม นปช. เมษายน พ.ศ. 2552 ในศาลชั้นต้น ในวันที่ 5 มีนาคม พ.ศ. 2558 ต่อมาใน วันที่ 9 มีนาคม พ.ศ. 2558 เขาได้รับการประกันตัวในวงเงิน 8 แสน บาท เขาจำคุกในวันที่ 21 มีนาคม พ.ศ. 2560 ตามคำตัดสินของศาลอุทธรณ์ในคดีดังล่าว และไม่ได้รับการประกันตัวในวันดังกล่าว
เครื่องราชอิสริยาภรณ์

พ.ศ. 2548 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2545 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 1 ประถมาภรณ์ช้างเผือก (ป.ช.)
พ.ศ. 2527 –  เหรียญพิทักษ์เสรีชน ชั้นที่ 2 ประเภทที่ 2 (ส.ช.)
แหล่งข้อมูลอื่น

ศูนย์ข้อมูลการเมืองไทย เก็บถาวร 2010-06-01 ที่ เวย์แบ็กแมชชีน
พนักงานดีเอสไอ ขอศาลเปลี่ยนหมายจับ[ลิงก์เสีย]
เสื้อแดงลั่นตั้งเวทีใหญ่ผ่านฟ้า
กระทรวงต่างประเทศยกเลิกหนังสือเดินทาง9แกนนำนปช.แล้ว เก็บถาวร 2012-12-03 ที่ เวย์แบ็กแมชชีน
10 เมษายน พ.ศ. 2553 แยกคอกวัวเดือด[ลิงก์เสีย]
ออกหมายจับเพิ่ม27เสื้อแดงผิดพรก.ฉุกเฉิน
สังข์ศิลป์ชัย

ประติมากรรมรูปสังข์ศิลป์ชัย บนเสาไฟฟ้าริมถนนในเทศบาลนครขอนแก่น
สังศิลป์ชัย หรือ สังข์ศิลป์ไชย เป็นวรรณคดีชิ้นเอกเรื่องหนึ่งในไทยและลาว (ล้านช้างหรือลาวในปัจจุบันเรียก สินไซ) ประพันธ์ขึ้นโดยพระเจ้าสุวรรณปางคำ หรือที่รู้จักในพระนาม เจ้าปางคำ ปฐมกษัตริย์แห่งนครเขื่อนขันธ์กาบแก้วบัวบาน ในราว พ.ศ. 2192 ซึ่งตรงกับรัชสมัยของสมเด็จพระเจ้าปราสาททองแห่งกรุงศรีอยุธยา ทุกถ้อยคำที่ใช้ในหนังสือเล่มนี้มีความหมายไพเราะ แม้ว่าในบทที่แสดงความโกรธแค้นก็ใช้ถ้อยคำสุภาพไม่หยาบคาย และผู้รจนาหนังสือเล่นนี้ยังเป็นปราชญ์ที่มีความรู้ทั้งทางโลกและทางธรรมแตกฉานในภาษาบาลี มีความรู้ภาษาสันสกฤตและราชประเพณีเป็นอย่างดี
ภาคเหนือรู้จักในชื่อ สังสิงธนูไชย
ภาคอีสานรู้จักในชื่อ สินไซ
ภาคกลางเเละใต้รู้จักในชื่อ สังข์ศิลป์ชัย
ประวัติ

แต่เดิมนั้นสังข์ศิลป์ชัยแต่งขึ้นโดยเจ้าปางคำแห่งราชวงศ์เชียงรุ่งแสนหวีโบราณซึ่งได้อพยพไพร่พลครัวเรือนหนีจีนฮ่อมาแต่เชียงรุ่ง และได้เข้ามาพึ่งโพธิสมภารอาณาจักรล้านช้าง ซึ่งกล่าวว่าท่านแต่งขึ้นมาโดยว่ากันว่าตัดพ้อเรื่องราวของตนที่โดนจีนรุกรานประหนึ่งดั่งพวกยักษ์มาร แต่พระองค์ก็ทรงให้อภัยเมตตาธรรมดำเนิน มีการแต่งเรื่องราวขึ้นที่เป็นร้อยแก้ว และมีการแต่งปรับปรุงโดยมีการเขียนแบบร้อยกรองขึ้นภายหลัง โดยที่ได้ให้ศัพท์โบราณและศัพท์ทางพุทธศาสนาที่ลึกซึ้ง แต่มีความงามในทางอักษรศาสตร์อันเป็นสุนทรียะในบทประพันธ์และมีเนื้อเรื่องชวนติดตาม อันดัดแปลงมาจากปัญญาสชาดก โดยปรากฏชื่อเจ้าปางคำ ผู้รจนากลอนความว่า
| 0 | 1 | 2 |
| --- | --- | --- |
|           เมื่อนั้น ปางคำคุ้ม คะนึงธรรมทงมาก |  | เห็นรุ่งยามยอดเแก้ว เที่ยวใช้ชาติ |
| พระองค์ใคร่ จักตกแต่งแปปั่น |  | เป็นไทเอง ชุลีเชินสรวง |
| ช่วยญาณยามแค้น จตุโลกาก้ำ |  | ไอศวรรย์แสนทีป กับทั้งครุฑนาค |
| เนานางท้าว เทพคุณเชินช่วย |  | รีร่ำป้อง แปลงกาบกอนปะจิดไว้ |
| แก่ไตร่ตรองบุณ แว่นแยงยามแค้น |  | ตามที่เอง ชุลีเท้าทวานสาม |
| ประนมนอบมานี้ คุณย่อมยกใส่เก้า |  | ตะเกิงตั้งชู่ยาม |
|           บัดนี้ ข้าจักปุนแต่งตั้ง ไขชาติแปธรรมก่อน |  | แล้วเป็นที่ยุแยง ฝูงพ่ำเพงพายช้อย |
| ควรที่ อัศจรรย์ล้ำโลกา |  | โลกเฮานี้ มีในห้าสิบชาติ |
แท้เที่ยวใช้ส่งเวร แท้แล้ว: 
ปัจจุบันพบหลักฐานเนื้อเรื่องเป็นดั้งเดิมเป็นภาษาไทยคือ (นะมัดถุ) เรื่องสังข์ศิลป์ชัยได้รับความนิยมในลาวเช่นกันและทางลาวก็ได้แต่งเพิ่มได้แก่ ยักกะสันบั้น สุบินบั้น บรรพชาบั้น วิปวาสาบั้น ซึ่งที่ลาวได้แต่งขึ้นก็ได้รับความนิยมจากทางอีสานจนมาถึงอยุธยาโดยมีผู้คัดลอกเขียนใส่ใบลานต่อ ๆ กันมาและได้แปลเป็นภาษาไทย และได้จัดรวบทั้งที่ไทยแต่งและลาวแต่งเป็นเรื่องเดียวที่สมบูรณ์